বাংলাদেশে গুলশান হলি-আর্টিজান রেস্তোরায় হামলাকারী নূরুল ইসলাম মারজান বন্দুকযুদ্ধে নিহত
গুলশান হামলায় ১৭ জন বিদেশী, ২ জন পুলিশ সদস্য, ৫ জঙ্গীসহ মোট ২৮ জন নিহত হয়েছিলেন। ইসলামিক স্টেইট বা আইএস ওই ঘটনার দায় স্বীকার করেছিল।
অধিকতর উগ্রবাদী বলে পরিচিত এবং গত বছরের গুলশান হলি-আর্টিজান রেস্তোরায় হামলাকারী নিষিদ্ধ ঘোষিত জঙ্গী সংগঠন নব্য জেএমবি’র শীর্ষ স্থানীয় অন্যতম নেতা ও অপারেশন কমান্ডার নূরুল ইসলাম মারজান এবং তার একজন সহযোগী পুলিশের সাথে কথিত বন্দুকযুদ্ধে নিহত হয়েছে বলে পুলিশের কাউন্টার টেররিজম ইউনিট বলেছে। বৃহস্পতিবার শেষ রাতে ঢাকার মোহাম্মদপুরে ওই কথিত বন্দুকযুদ্ধের ঘটনা ঘটে বলে বলা হয়েছে। মারজান গুলশান হামলার পরিকল্পনাকারীদের অন্যতম একজন এবং অপারেশন কমান্ডার ছিলেন। তাকে পুলিশসহ আইন শৃংখলা রক্ষাবাহিনী অনেক দিন ধরেই খুজছিল। গুলশান হামলায় ১৭ জন বিদেশী, ২ জন পুলিশ সদস্য, ৫ জঙ্গীসহ মোট ২৮ জন নিহত হয়েছিলেন। ইসলামিক স্টেইট বা আইএস ওই ঘটনার দায় স্বীকার করেছিল। মারজানের সহযোগী এবং কথিত বন্দুকযুদ্ধে নিহত সাদ্দাম- জাপানী নাগরিক কুনিও হোশিসহ বেশ কয়েকটি হত্যাকান্ড ও হামলার আসামী। সাদ্দাম নব্য জেএমবি’র উত্তরবঙ্গ এলাকার দায়িত্বপ্রাপ্ত ছিলেন। মারজানের স্ত্রীও জঙ্গী তৎপরতায় যুক্ত এবং আহত অবস্থায় তাকে পুলিশ ইতোপূর্বে অন্য ঘটনায় তাকে আটক করে। মারজানের মা-বাবা বলেছেন, মারজান অপরাধ করে থাকলে তার শাস্তি হয়েছে। তারা তার সন্তানের মরদেহ ফেরত চান না। স্বরাষ্ট্রমন্ত্রী বলেছেন, কোনো জঙ্গী ছাড়া পাবে না। তিনি আরও বলেন, পরিস্থিতি নিয়ন্ত্রণে রয়েছে।এদিকে, জঙ্গী হামলার হুমকি থাকায় যুক্তরাষ্ট্রের পররাষ্ট্র দফতর ওই দেশের নাগরিকদের বাংলাদেশে ভ্রমণ ও চলাফেরায় হালনাগাদ সতর্কতা জারি করেছে। যুক্তরাজ্যও ভ্রমণ সতর্ক বার্তা দিয়েছে।